Марко Ганчев
Балада за двореца на морския цар

chitanka.info

Още първия ден, щом пристигнахме тука,

и спасителният пояс на Панчо се спука.

Ами плувах, вика, много навътре, където

е дворецът на самия цар на морето.

Под водата е той, както сте чели и чули,

и като всеки дворец има сума ти кули.

А пък кулите на морския цар Нептун

естествено са остри като харпун.

Закачил съм ги с пояса от пластмаса

и ето че поясът втаса!

А на другия ден братчето му изпати

същото нещо с гуменото си пате.

Като батко си и той ми повтаря,

че се бил закачил о палата на царя.

А на третия ден и моят дюшек,

гледам го, че станал от мек по-мек.

Закачих ли и аз дюшека си о палата

не зная, но ще трябва май царска заплата

да отпусне морският цар и на мене,

за да плащам това постоянно лепене.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.